ผู้สื่อข่าวรับแจ้งว่า มีแม่ค้าสาวขายลอตเตอรี่ แต่งชุดสวยงามมีเอกลักษณ์ดึงดูดลูกค้าให้มาซื้อลอตเตอรี่ไม่เหมือนกับแม่ค้าคนอื่นๆ จึงเดินทางไปตรวจสอบ ที่ตลาดนัด อบต.สมอแข หมู่ 3 ต.สมอแข อ.เมือง จ.พิษณุโลก พบว่า มีชาวบ้านจำนวนมากกำลังมุงดู และเลือกซื้อลอตเตอรี่ที่แผงของ น.ส.สุภาวดี จันทร์ทอง หรือ น้องกี้ อายุ 22 ปี อาศัยบ้านเลขที่ 8/2 ม.8 ต.บ้านป่า อ.เมือง จ.พิษณุโลก ที่แต่งตัวด้วยชุดราตรีสีขาวยาวระยิบระยับแต่งหน้าทาปากสีแดงทาเล็บสีแดงย้อมผมสีทอง ร้องเรียกเชิญชวนให้ลูกค้ามาเลือกซื้อล็อตเตอรี่ของตนเองสร้างความฮือฮาให้กับผู้ที่เดินเลือกซื้อของอยู่ภายในตลาดนัดกันเป็นจำนวนมาก
จากการสอบถาม น.ส.สุภาวดี เล่าว่า ได้ใส่ชุดราตรีขายลอตเตอรี่มาได้ประมาณ 1 เดือนแล้ว เพื่อต้องการให้เป็นที่สนใจดึงดูดสายตาของลูกค้า และเพิ่มยอดขายให้กับตนเอง เนื่องจากยุคเศรษฐกิจช่วงนี้ขายของไม่ค่อยดี จึงต้องหาจุดขายให้ผู้คนที่ผ่านไปมาหันมาให้ความสนใจ ซึ่งตนเองจะใส่ชุดราตรีตระเวนไปขายลอตเตอรี่ ตามสถานที่ราชการต่างๆ และตลาดนัดในเขต อ.เมืองพิษณุโลก ทุกๆ วัน เฉลี่ยแล้วจะขายได้ประมาณ 50 ใบขึ้นไป แต่ถ้าหากวันไหนตนเองสวมใส่ชุดราตรีสีแดงก็จะทำให้ขายลอตเตอรี่ได้ถึง 100 ใบ เลยทีเดียว
ทั้งนี้ ตนคิดว่าชุดสีแดงเป็นชุดที่ถูกโฉลกกับตนมากที่สุด ปัจจุบันตนมีชุดราตรีอยู่ทั้งหมด 3 ชุด ซื้อมาในราคาชุดละ 1,500 บาท สำหรับลอตเตอรี่ที่ขายนั้นอยู่ที่ใบละ 80 บาท ตามที่กฎหมายกำหนดไว้อย่างเคร่งครัดไม่ต้องขายหวยชุดเลขดูสวยดูดีแต่ราคาเกินปกติจะเสี่ยงโดนตำรวจจับ และจะขายหมดทุกงวด
น.ส.สุภาวดี กล่าวทิ้งท้ายว่า การขายสลากกินแบ่งรัฐบาลในช่วงนี้เน้นย้ำให้ลูกค้าคิดบวกเมื่อซื้อลอตเตอรี่เรียบร้อยแล้วก็จะให้เขียนชื่อตัวเองกำกับทันที พร้อมถ่ายภาพไว้เป็นหลักฐาน หรือว่าจะถ่ายรูปคู่กับแม่ค้าคนงามก็ไม่ว่ากัน.